Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 205/10/4403	Nitra, 2.4.2012
EEČ : 2-32-51-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa  §  207 odsek 1, odsek 3 písmeno b) Trestného zákona

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Ako otec maloletých detí XXXXX, nar. XXXXX, XXXXX, nar. XXXXX a XXXXX, nar. XXXXX, všetky bytom u matky XXXXX v XXXXX, hoci má k nim vyživovaciu povinnosť vyplývajúcu zo Zákona o rodine a rozsudkom Okresného súdu Nitra sp. zn. 24P/460/2007 zo dňa 29.05.2008 mu výška tejto povinnosti bola určená tak, že má prispievať na výživu maloletého XXXXX sumou 1300,- Sk ( 43,15 eur) mesačne, na maloletú XXXXX sumou 1.200,- Sk ( 39,83 eur) mesačne a na maloletého XXXXX sumou 1.000,- Sk ( 33,19 eur ) mesačne vždy do 15 - teho dňa v mesiaci vopred k rukám matky,  si túto zákonnú vyživovaciu povinnosť riadne neplní a tak za obdobie od 01.05.2010 do 02.04.2012 ( vrátane mesiaca marec 2012 ) dlhuje na výživnom k rukám matky XXXXX sumu vo výške 832,55 eura, 

Právna veta:
lebo zanikla trestnosť činu
Odôvodnenie:
Vyšetrovateľ Okresného riaditeľstva PZ, odboru kriminálnej polície v Nitre uznesením ČVS: ORP-XXXXX zo dňa 22.03. 2010 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX za prečin zanedbanie povinnej výživy podľa § 207 odsek 1, odsek 3 písm. b) Trestného zákona na skutkovom základe uvedenom vo výrokovej časti tohto uznesenia. 
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa § 207 odsek 3 písmeno b) Trestného zákona, odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 závažnejším spôsobom konania. 
Podľa  § 215 odsek 1 písm. h) Trestného poriadku prokurátor zastaví trestné stíhanie ak zanikla trestnosť činu.
Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Obvinený ku skutku, ktorý sa mu kladie za vinu uviedol, že ľutuje, že nebol schopný pravidelne platiť výživné, ale dlžné výživné vyplatí a potom hneď bude platiť pravidelne. Ďalej využil svoje zákonné právo a viac vo veci nevypovedal. 
XXXXX uviedla, že obvinený jej vyplatil výživné formou poštových poukážok v priebehu mesiaca február 2012 a marec 2012, zvyšnú sumu jej vyplatil v hotovosti. Obvinený jej teda na výživnom nedlhuje už ani euro a dlžnú sumu pokladá za uhradenú. Náhradné výživné nepoberá a ani nepoberala.  
Z výsledkov dokazovania vyplynulo, že obvinený XXXXX uhradil dlžné výživné v plnom rozsahu a keďže neplatenie výživného nemalo na maloleté deti nepriaznivé následky rozhodla som tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Renáta Renáčová
prokurátorka